ศาลสมุทรสาครพิพากษายกฟ้อง นสพ.ไทยรัฐ คดีหมิ่นประมาท
เมื่อเวลา 09.00 น. ของวันที่ 26 เมษายน 2559 ที่ห้องพิจารณาคดี 9 ศาลจังหวัดสมุทรสาคร ผู้พิพากษาได้อ่านคำพิพากษา คดีดำ อ.6020/58 นายแทน ทองคำ (โจทก์) ได้ฟ้อง นสพ.ไทยรัฐ ที่ลงข่าวฉบับวันที่ 6 สิงหาคม 2558 เรื่องร้องทุกข์เก็บเงินค่ารังวัดเป็นค่าเครื่องดื่มเจ้าหน้าที่ และมีข้อความว่าขณะเดียวกัน ผู้ช่วยผู้ใหญ่บ้านก็ไปเคาะประตูจ่ายเงินให้บางส่วนเท่านั้น ส่วนที่เหลือนั้นที่สุดก็ไม่ยอมจ่ายเงินคืน รวมเป็นเงินที่ชาวบ้านจ่ายไปแล้ว จำนวน 100,790 บาท ถ้าจะจ่ายเงินคืนให้ต้องไปถอนแจ้งความที่ สภ.ด่านทับตะโก ก่อน อันเป็นการใส่ความโจทก์ต่อบุคคลที่สาม ,ศาลพิเคราะห์พยานหลักฐานของโจทก์แล้วเห็นว่า เมื่อพิจารณาข้อความเกี่ยวกับคำสัมภาษณ์ของจำเลยที่ 1 แม้จะมีลักษณะกล่าวอ้างข้อเท็จจริงซึ่งทำให้โจทก์เสียหายเสียชื่อเสียงจากผู้ฟังคำสัมภาษณ์ของจำเลยที่ 1 และผู้อ่านข้อความใน นสพ.ไทยรัฐ ดังกล่าว ซึ่งโจทก์ก็เบิกความยืนยันว่า ข้อความดังกล่าวไม่เป็นความจริง และปฏิเสธว่าไม่เคยเรียกเก็บค่าใช้จ่ายในการรังวัดที่ดิน และการลงข้อความสัมภาษณ์ดังกล่าวมีผลให้โจทก์ถูกไล่ออกจากราชการ แต่เมื่อได้ความตามคำเบิกความตอบคำถามด้านของโจทก์ ยอมรับว่าโจทก์ถูกชาวบ้านร้องเรียนไปที่ศูนย์ดำรงธรรมจังหวัดราชบุรี เรื่องที่โจทก์เก็บเงินจากชาวบ้านเป็นค่ารังวัดออกโฉนดที่ดิน ต่อมามีคำสั่งจากจังหวัดราชบุรี ไปที่อำเภอจอมบึง ให้ตั้งกรรมการสอบสวนข้อเท็จจริง และโจทก์ให้ถ้อยคำไว้ต่อพนักงานสอบสวน ต่อมาผู้ว่าราชการจังหวัดราชบุรี มีคำสั่งลงโทษไล่โจทก์ออกจากตำแหน่งผู้ช่วยผู้ใหญ่บ้าน ม.3 ต.ด่านทับตะโก อ.จอมบึง จ.ราชบุรี ซึ่งการร้องเรียนดังกล่าว ก่อนวันที่จำเลยที่ 1 ให้สัมภาษณ์แก่นักข่าว และก่อนที่จะมีการลงพิมพ์คำสัมภาษณ์ดังกล่าวใน นสพ.ไทยรัฐ ,ดังนั้นที่โจทก์ถูกไล่ออกจากผู้ช่วยผู้ใหญ่บ้าน ม.3 ต.ด่านทับตะโก อ.จอมบึง จ.ราชบุรี จึงมิได้มาจากคำสัมภาษณ์ของจำเลยที่ 1 ต่อนักข่าวหรือข้อความข่าว คำสัมภาษณ์ของจำเลยที่ 1 ใน นสพ.ไทยรัฐ แต่เกิดจากโจทก์ให้ถ้อยคำยอมรับว่าได้กระทำความผิดเรียกเงินจากชาวบ้านตามที่ถูกร้องเรียน การที่จำเลยที่ 1 ให้สัมภาษณ์แก่นักข่าว นสพ.ไทยรัฐ จึงเป็นกรณีผู้เสียหายแสดงความคิดเห็น หรือแสดงข้อความโดยสุจริตเพื่อความชอบธรรม ป้องกันตนหรือป้องกันส่วนได้เสียเกี่ยวกับตนตามคลองธรรม ตามประมวลกฎหมายอาญามาตรา 329 (1) และการที่จำเลยที่ 2 ลงพิมพ์ข้อความตามที่จำเลยที่ 1 ให้สัมภาษณ์ จึงเป็นการติชมด้วยความเป็นธรรม ซึ่งข้อมูลหรือสิ่งใดอันเป็นวิสัยของประชาชนย่อมกระทำตามประมวลกฎหมายอาญามาตรา 329 (3) การกระทำของจำเลยทั้งสองจึงไม่เป็นความผิดฐานหมิ่นประมาท คดีของโจทก์จึงไม่มีมูลพิพากษายกฟ้อง.
ศาลจังหวัดสมุทรสาครอ่านคำพิพากษา คดีนายแทน ทองคำ ฟ้องหมิ่นประมาท นสพ.ไทยรัฐ ที่ลงข่าวฉบับวันที่ 6 สิงหาคม 2558 เรื่องร้องทุกข์เก็บเงินค่ารังวัดเป็นค่าเครื่องดื่มเจ้าหน้าที่ 
ศาลจังหวัดสมุทรสาคร,อ่านคำพิพากษา,ศาลยกฟ้อง,นสพ.ไทยรัฐ,ยกฟ้องไทยรัฐ,แทน ทองคำ,สมุทรสาคร,ข่าว,ไทยรัฐออนไลน์,ข่าวทั่วไทย